ກອງປະຊຸມປຶກສາຫາລືດ້ານເຕັກນິກ-ວິຊາການ ລະຫວ່າງ ລາວ-ອາເມລິກາ ກ່ຽວກັບ ວຽກງານການຊອກຫາຮ່ອງຮອຍ ແລະ ສິ່ງເສດເຫຼືອຂອງອະດີດທະຫານອາເມລິກາ ທີ່ຫາຍສາບສູນໃນປາງສົງຄາມ ຢູ່ ສປປ ລາວ ປະຈຳປີ 2016, ໄດ້ຈັດຂຶ້ນໃນວັນທີ 3 ສິງຫາ 2016, ທີ່ລັດຮາວ່າຍ ສະຫະລັດ ອາເມລິກາ, ໂດຍການເຂົ້າຮ່ວມຂອງຄະນະຜູ້ແທນລາວ ນຳໂດຍ ທ່ານ ຂວັນຕາ ຜາລີວົງ, ຫົວໜ້າກົມເອີຣົບ-ອາເມລິກາ, ກະຊວງການຕ່າງປະເທດ ພ້ອມດ້ວຍຄະນະ ແລະ ຄະນະຜູ້ແທນຝ່າຍອາເມລິກາ ນຳໂດຍ ທ່ານ ພົນຈັດຕະວາ Mark Spindler, ຮອງຜູ້ບັນຊາການທະຫານຮ່ວມປະຈຳພາກພຶື້ນອາຊີ-ປາຊີຟິກ, ຮັບຜິດຊອບວຽກງານການຊອກຫາຮ່ອງຮອຍ ແລະ ສິ່ງເສດເຫຼືອຂອງທະຫານອາເມລິກາທີ່ຫາຍສາບສູນໃນປາງສົງຄາມ ເປັນຫົວໜ້າ ແລະ ທ່ານ ດານຽວ ຄລູນ, ເອກອັກຄະລັດຖະທູດ ແຫ່ງ ສະຫະລັດ ອາເມລິກາ ປະຈຳ ສປປ ລາວ.
ໃນທ່າມກາງບັນຍາກາດທີ່ແມ່ຍິງລາວບັນດາເຜົ່າໃນທົ່ວປະເທດ ພວມເບີກບານມ່ວນຊື່ນໃນການສະເຫຼີມສະຫຼອງວັນສ້າງຕັ້ງອົງການຈັດຕັ້ງສະຫະພັນແມ່ຍິງລາວ ຄົບຮອບ 61 ປີ (ວັນທີ 20 ກໍລະກົດ 1955-20 ກໍລະກົດ 2016). ໜ່ວຍສະຫະພັນແມ່ຍິງສະຖານເອກອັກຄະລັດຖະທູດ ແຫ່ງ ສປປ ລາວ ປະຈໍາປະເທດຍີ່ປຸ່ນ ກໍ່ໄດ້ຈັດຕັ້ງການສະເຫຼີມສະຫຼອງ ແລະ ປາຖະກະຖາເອກະສານກ່ຽວກັບການສ້າງຕັ້ງສະຫະພັນແມ່ຍິງລາວຂຶ້ນ ທີ່ສໍານັກງານສະຖານທູດລາວ ທີ່ໂຕກຽວ ໃນວັນທີ 30 ກໍລະກົດ 2016 ໂດຍໃຫ້ກຽດເຂົ້າຮ່ວມໃນພິທີຂອງສະຫາຍ ນ. ສົມສະໜຸກ ວົງສັກ, ຮອງເລຂາໜ່ວຍພັກ, ອຸປະທູດຊົ່ວຄາວ ພ້ອມດ້ວຍຜູ້ຕາງໜ້າໜ່ວຍຊາວໜຸ່ມ, ກຳມະບານສະຖານທູດ, ພະນັກງານສະຖານທູດ, ຈຸພັກນັກສຶກສາ, ຄະນະສະມາຄົມນັກສຶກສາລາວ ແລະ ນັກສຶກສາລາວທີ່ຮຽນຢູ່ໂຕກຽວ ເຂົ້າຮ່ວມທັງໝົດ 30 ທ່ານ.
ໃນວັນທີ 27 ກໍລະກົດ ນີ້, ສະຖານເອກອັກຄະລັດຖະທູດ ແຫ່ງ ສປປ ລາວ ທີ່ ຮ່າໂນ້ຍ ໄດ້ຈັດພິທີປະດັບຫລຽນໄຊ ອິດສະຫລະຊັ້ນ 1 ໃຫ້ ສະຫາຍ ຟ້າມຫງອກເບິນ (ຫລື ຄໍາຍອດ) ແລະ ສະຫາຍ ຫງວຽນຕິ້ນ, ອະດີດຊ່ຽວ ຊານທະຫານອາສາສະໝັກຫວຽດນາມ ທີ່ມີຜົນງານ, ຄຸນງາມຄວາມດີ, ອຸທິດເຫື່ອແຮງ, ສະຕິປັນຍາ, ເສຍສະຫລະຊີວິດ ໃນສະໄໝຕໍ່ສູ້ກູ້ຊາດ ຕ້ານການຮຸກຮານ ຂອງພວກຈັກກະພັດລ່າເມືອງຂຶ້ນຕ່າງດ້າວ ຢູ່ເຂດ ພຽງສາ-ລາວຮຸ່ງ, ເມືອງຊຽງຄໍ້, ແຂວງຫົວພັນ, ຊຶ່ງ ສະຫາຍ ທອງສະຫວັນ ພົມວິຫານ, ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງ ສປປ ລາວ ປະຈຳ ສສ. ຫວຽດນາມ ໄດ້ຕາງໜ້າລັດຖະບານລາວ ປະດັບຫລຽນດັ່ງກ່າວ ໃຫ້ແກ່ຕົວແທນ ຂອງແຂວງເຊີນລາ ຊຶ່ງຕາງໜ້າໃຫ້ 2 ສະຫາຍ ເປັນຜູ້ຮັບແທນ.